題龍眠畫四馬圖
作者：周紫芝
朝代：宋

paragraphs: 裕陵神謨與天通，崑崙以西俱鑿空。
渥洼初來九夷服，盡得大宛三象龍。
于闐鳳腦世未識，但見蹴踏長秋風。
鬼章錦膊驚絕代，更看吐蕃獅子驄。
胡兒骯髒雙眼碧，錦韀錯落青絲籠。
最後一匹號雄健，見自往來天仗中。
羽林騎士鐵撾肅，鳴珂蹀躞纓垂紅。
諸番入貢御閑溢，君王晝坐蓬萊宫。
爲臨玉陛閱神駿，詔寫真形誰最工。
龍眠妙伎非俗畫，不數當年老曹霸。
三驄豈是拳毛騧，俶儻權奇頗閑暇。
籋雲之姿迣萬里，太一來貺天馬下。
內人傳看十二蹄，一笑微生咫尺威。
自從鼎湖弓劍墜，龍媒上天久不歸。
只今空對畫圖泣，忍聽鳥呼金粟堆。